กรุงเทพประกันฯรุกผ่านแบงก์
กรุงเทพประกันภัยดันเบี้ยรถยนต์เพิ่มผ่านแบงก์แอสชัวรันส์เน้นแพ็กเกจซื้อง่ายขายคล่อง
31 ก.ค. 2558

กรุงเทพประกันภัยดันเบี้ยรถยนต์เพิ่มผ่านแบงก์แอสชัวรันส์เน้นแพ็กเกจซื้อง่ายขายคล่อง
นายอภิสิทธิ์ อนันตนาถรัตน ผู้ช่วยกรรมการผู้อำนวยการใหญ่ บริษัท กรุงเทพประกันภัย เปิดเผยว่า ในช่วงครึ่งปีแรกที่ผ่านมาช่องทางการขายที่มีอัตราเติบโตมากสุดถึง 15% คือ ช่องทางขายผ่านธนาคารกรุงเทพ (แบงก์แอสชัวรันส์) โดยมีแบบประกันรถยนต์เป็นสินค้าที่ขายดีที่สุด เนื่องจากพนักงานธนาคารมีความเข้าใจมากขึ้น
นอกจากนี้ บริษัทยังออกแบบกรมธรรม์ใหม่ให้มีลักษณะเป็นแพ็กเกจ มีเบี้ยราคาเดียวในรถยนต์เกือบทุกประเภท ทำให้ขายได้ง่ายขึ้น รวมถึงการขยายอายุรับประกันรถ เช่น ประกันชั้น 1 จากเดิมสูงสุด 7 ปี เพิ่มเป็น 10-12 ปี และประกันชั้น 2+ จากเดิมสูงสุด 10 ปี เพิ่มเป็น15 ปี
“ในภาวะเศรษฐกิจชะลอตัว หากเป็นช่องทางขายผ่านทางโทรศัพท์หรือเทเลมาร์เก็ตติ้งก็จะไม่เติบโตเท่าไหร่ แต่ถ้าเป็นช่องทางที่ผู้ซื้อกับผู้ขายพบหน้ากันจะเติบโตได้ดีมากกว่า อย่างเช่น ช่องทางแบงก์แอสชัวรันส์” นายอภิสิทธิ์ กล่าว
อย่างไรก็ตาม บริษัทยังมีแผนขยายสาขาไปยังภูมิภาคอย่างต่อเนื่องโดยเฉพาะตามจังหวัดชายแดน เพื่อรองรับกับการเปิดเสรีประชาคมเศรษฐกิจอาเซียน (เออีซี) และรองรับการเติบโตของธนาคารกรุงเทพ รวมถึงรองรับกับระบบขนส่งโลจิสติกส์ต่างๆ ที่มีการขยายตัวอย่างมากอีกด้วย
นอกจากนี้ บริษัทยังให้ความสำคัญกับช่องทางขายผ่านเคาน์เตอร์เซอร์วิสในร้านเซเว่น อีเลฟเว่น มากขึ้น โดยในช่วงไตรมาส 4 นี้ จะมีการเปิดตัวแบบประกันภัยชดเชยผลประโยชน์จากอุบัติเหตุการใช้รถยนต์สำหรับรายย่อย หรือไมโครอินชัวรันส์โดยเฉพาะ โดยเป็นแบบประกันที่ลูกค้าสามารถซื้อเพิ่มเติม นอกเหนือจากประกันภัยรถยนต์ที่มีอยู่แล้ว หรือถ้าลูกค้ายังไม่มีประกันภัยรถยนต์ ก็ขอซื้อแบบประกันภัยนี้อย่างเดียวก็ได้ ราคาเบี้ยไม่เกินปีละ 1,000 บาท ขายผ่านช่องทางเคาน์เตอร์เซอร์วิสเท่านั้น นายอภิสิทธิ์ กล่าวว่า ช่องทางขายผ่านร้านเซเว่น อีเลฟเว่น ถือว่าเป็นช่องทางที่มีศักภาพสูงเมื่อเทียบกับช่องทางอื่นที่มีสาขาเป็นจำนวนมากๆ อย่าง ไปรษณีย์หรือธนาคาร เนื่องจากลูกค้าสามารถซื้อประกันผ่านเซเว่น อีเลฟเว่น ได้ตลอด 24 ชั่วโมง
อย่างไรก็ตาม ต้องใช้เวลาอีกระยะหนึ่งยอดขายถึงจะเติบโตเพิ่มขึ้น เนื่องจากพนักงานร้านเซเว่น อีเลฟเว่น มีอัตราการหมุนเวียนสูง จึงต้องใช้เวลาในการให้ความรู้ความเข้าใจเกี่ยวกับสินค้าประกันภัย
ทั้งนี้ กรมธรรม์ประกันภัยชดเชยผลประโยชน์จากอุบัติเหตุการใช้รถยนต์จะให้ความคุ้มครองเป็นเงินชดเชยเนื่องจากอุบัติเหตุที่มีความเสี่ยงสูงกรณีความเสียหายจากการชนเนื่องจากอุบัติเหตุและมีค่าซ่อมแซมรถยนต์เกินกว่า 1 หมื่นบาทขึ้นไป สูงสุดไม่เกิน 2 ครั้ง/ปี จ่ายชดเชยให้ 5,000 บาท และเงินชดเชยรายได้รายวัน กรณีรถยนต์เกิดอุบัติเหตุและทำให้ผู้ขับขี่หรือผู้โดยสารบาดเจ็บจนต้องเข้ารักษาตัวเป็นผู้ป่วยในของโรงพยาบาล ไม่เกิน 30 วันต่ออุบัติเหตุแต่ละครั้ง จ่ายชดเชยให้วันละ 1,000 บาท